《环照阁口占呈德良》
宋代·李处权

高情接巾屦，雅志在丘壑。
林疏见鸟下，池静闻鱼跃。
岁月已屡改，风烟只如昨。
我知造物心，遗子良不薄。
畏途有豺虎，骇浪有鲛鱷。
何如远忧患，共此吟啸乐。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。